Twee sterf toe vliegtuig op plaas valArgieffoto Twee mense is dood nadat ŉ ligte vliegtuig Vrydagmiddag op ŉ plaas naby Mookgopong (Naboomspruit) in Limpopo geval het. Pappie Maja, woordvoerder van die Burgerlike Lugvaartowerheid (BLO), het aan Maroela Media bevestig die vliegtuig het omstreeks 13:30 neergestort. Volgens Maja is dit nie bekend wat veroorsaak het dat die vliegtuig neergestort het nie. Die BLO se ondersoekspan is tans op die toneel besig om bewyse in te samel. “Die bewysinsamelingsfase sal die grootte en omvang van die ondersoek bepaal,” het Maja gesê. “Wat ons tot dusver weet, is dat twee mense in die ongeluk gesterf het. Die vliegtuig is verwoes in die brand wat na die impak ontstaan het.” Maja kon nie onmiddellik meer inligting oor die oorledenes of waarheen die vliegtuig op pad was bekendmaak nie. Maroela Media wag vir terugvoer van die provinsiale polisiewoordvoerder.